AARHUS: Et energianlæg som attraktion. For nogen vel nogenlunde lige så ophidsende som at kigge på den berømte hvide maling, der tørrer. Ikke desto mindre er det en af ambitionerne for Aarhus Øs nye bæredygtige energianlæg.

Energianlægget skyder i øjeblikket i vejret i byens nye bydel, og fredag 8. september er der rejsegilde på anlægget.

Meningen med anlægget er også, at borgere i området kan komme forbi og bruge den ydre bygning til for eksempel sportsaktiviteter, fremgår det at en pressemeddelelse fra Aarhus Kommune.

- Det nye energianlæg på Aarhus Ø skal bidrage med mere end fjernvarme. Bygningen skal være en attraktion for århusianere på tur, men den bliver også et udstillingsvindue for tekniske aktører fra verdens storbyer på udkig efter muligheder inden for grøn omstilling, siger Kristian Würtz (S), rådmand for Teknik og Miljø.

Bygningen ligger ved de kreative områder på Aarhus Ø og får store vinduespartier, så folk får mulighed for at kigge ind til anlægget.